গত বছরের ৮ নভেম্বর আচমকা ৫০০ ও ১০০০ টাকার নোটা বাতিল করেন প্রধানমন্ত্রী। একটি সর্বভারতীয় ইংরাজি দৈনিক আয়কর দফতরের এক কর্তাকে উদ্ধৃত করে যে খবর জানিয়েছে তাতে মোদী অনেকটাই জয় পেতে চেলেছেন বলা যায়। হিসেবটা সত্যিই চমকে দেওয়ার মতো।
নোট বাতিল পর্বের ৫০ দিন পার করে ৩১ ডিসেম্বর জাতির উদ্দেশে ভাষণে প্রধানমন্ত্রী বলেন, এটা একটা অবিশ্বাসযোগ্য ব্যাপার যে আয়করের হিসেব দাখিলের হিসেব অনুযায়ী, দেশের মাত্র ২৪ লাখ মানুষ বছরে ১০ লাখ টাকার উপরে আয় করেন। কেন্দ্র আরও একটি হিসেবে দেখেছে, দেশে করযোগ্য আয় থাকা সত্বেও ৬৮ লাখ মানুষ আয়কর দেন না। এবার সেই নাগরিকদের চিহ্নিত করার কাজ শুরু হয়েছে। মোদী এই ঘোষণা করার পরে কালো টাকা উদ্ধার নিয়ে আয়কর দফতর তৎপরতা বাড়ায়। আর তার ফল মিলতে চলেছে বলেই দাবি।
নরেন্দ্র মোদী জানিয়েছিলেন, দেশের ৬৮ লাখ মানুষ আয়কর দেন না। আর সদ্য শেষ হওয়া আর্থিক বছরের হিসেব বলছে, দেশে নতুন করদাতার সংখ্যা ৯৫ লাখ। অর্থাৎ এতদিন আয়কর রিটার্ন দাখিল করতেন না এমন ৯৫ লাখ মানুষ এবার রিটার্ন জমা দিয়েছেন। ২০১৬ আর্থিক বর্ষে ২২ শতাংশ আয়কর দাতা বেড়েছে আগের বছরের তুলনায়। মোট আয়কর রিটার্ন দাখিল হয়েছে ৫ কোটি ২৮ লাখ। 
আরও পড়ুন
ইপিএফ ট্যাক্স-এর নিয়ম নিয়ে ধোঁয়াশা? তাহলে অবশ্যই পড়ুন।
‘অপরেশন ক্লিন মানি’, কালো টাকা খুঁজতে নয়া অভিযান কেন্দ্রের
আয়কর দফতর সূত্রে আগেই দাবি করা হয়েছে যে আরও বড় সাফল্য মিলবে। ইতিমধ্যেই দেশের বিভিন্ন প্রান্ত থেকে বিপুল পরিমাণে কালো টাকা উদ্ধার হয়েছে। এ ছাড়া নোট বাতিল পর্বে বেহিসেবি ৫০০ ও ১০০০ টাকার নোট জমা করা হয়েছে এমন ১৮ লাখ ব্যাঙ্ক অ্যাকাউন্টের হদিশ মিলেছে। তাদের ধরতে এখন ‘অপরেশন ক্লিন মানি’ অভিযান চালাচ্ছে আয়কর দফতর।
যে হিসেব প্রকাশিত হয়েছে তা সরকারি ভাবে স্বীকার করে নেওয়া হলে এটা অবশ্যই বড় রাজনৈতিক হাতিয়ার হয়ে উঠবে বিজেপির। নোটবাতিল কোনও কাজে লাগবে না বলে যাঁরা সমালোচনা করেছিলেন, নোটবাতিল দেশের অর্থনীতিকে দুর্বল করবে বলে যাঁরা বিরোধিতা করেছিলেন তাঁদের জবাব দেওয়ার মতো অস্ত্র পেয়ে যাবে বিজেপি। কারণ, করদাতা বৃদ্ধি মানে দেশে কোষাগারে তার বড় প্রভাব পড়বে।